Terrorangrepet i USA 11. september 2001
Store norske leksikon,Historie,Verdens historie og samtidshistorie,Nord- og Mellom-Amerika,USAs historie,USAs historie fra 1960
Terrorangrepet i USA 11. september 2001 er det mest omfattende terrorangrepet som har skjedd på amerikansk jord. I alt ble nesten 3000 mennesker drept, de fleste da to fly kjørte inn i World Trade Center i New York. Terrorangrepet fikk betydelige konsekvenser både i USA og globalt og blir ofte omtalt metonymisk som 11. september eller det engelske 9/11.
Terrorangrepet Om morgenen 11. september 2001 ble i alt fire passasjerfly kapret av 19 selvmordsaksjonister fra al-Qaida og brukt som bomber. To av flyene tok av fra Boston, ett fra Newark og ett fra Dulles i Virginia, like utenfor Washington D.C.To av flyene rammet hvert sitt tårn i World Trade Center på Manhattan i New York. De to skyskraperne, ofte benevnt «tvillingtårnene», kollapset etter noe over en time. De fleste som befant seg i etasjene under flyenes innslagspunkt hadde da rukket å komme i sikkerhet. Mer enn 400 brann- og politifolk som hadde rykket ut til åstedet, var blant de drepte.Fallende materialer og brann forårsaket omfattende skader på bygninger i et større område. En 47 etasjer høy bygning, World Trade Center 7, som ikke ble truffet av flyene, raste sammen flere timer senere som følge av brann.Det tredje flyet ble styrt ned i USAs forsvarsdepartementsbygning Pentagon, og det fjerde styrtet i Pennsylvania før det nådde sitt mål (antakelig Det hvite hus eller Kongressen). En offentlig undersøkelseskommisjon konkluderte med at kaprerne styrtet det fjerde flyet for å unngå at angripende passasjerer tok over kontrollen.Terrorangrepet ble dekket direkte på fjernsyn etter at det første flyet hadde styrtet i World Trade Center, og ble dermed kjent over hele verden straks det var et faktum.Ifølge det nasjonale minnesenteret for 11. september, mistet 2753 mennesker livet i New York, 184 i Pentagon og 40 i flystyrten i Pennsylvania. Samtlige ombord i flyene, herunder de 19 terroristene, ble drept. De døde kom fra 93 land. Globale følger Hendelsene 11. september fikk store globale konsekvenser. De var den direkte årsaken til angrepet på Afghanistan i oktober 2001, som førte til at det første Taliban-regimet (1996–2001) falt. De førte også til at kampen mot internasjonal terror ble intensivert og til skjerpede sikkerhets- og overvåkingslover i mange land. I tillegg medvirket de til USAs beslutning om å angripe Irak i 2003.USAs utenlandsetterretning samarbeidet med landets væpnede styrker om å pågripe mistenkte medlemmer av al-Qaida, både i Afghanistan og andre steder i verden. Flere hundre mistenkte ble fengslet uten rettergang og satt i en fangeleir på USAs militærbase i Guantánamo Bay på Cuba.Den antatte hovedmannen bak angrepet, Osama bin Laden, ble drept av amerikanske spesialstyrker i Pakistan i 2011. Følger i USA For å kartlegge hendelsene 11. september 2001 og myndighetenes håndtering av dem, nedsatte Kongressen en uavhengig, tverrpolitisk sammensatt undersøkelseskommisjon, som i 2004 leverte sin rapport og gav en rekke anbefalinger for fremtidig beredskapsarbeid.I USA oppstod i tiden etter angrepet en sterk, men forbigående, nasjonal følelse av samhørighet; her bidro også New Yorks daværende borgermester Rudy Giuliani. USAs flagg fikk en særlig betydning som samlende symbol, med utstrakt bruk av jakkemerker og utallige hus med store flagg hengende fra vinduer og terrasser. Denne symbolbruken ble med tiden vanligere å opprettholde på den politiske høyresiden.Angrepene satte dype spor i amerikansk politikk og samfunnsliv. USAs utenrikspolitikk ble dreiet mot det president George W. Bush kom til å kalle «krigen mot terror».Åstedet i New York, fra tidlig omtalt som «ground zero», eller «nullpunktet», er senere omgjort til et omfattende, nasjonalt minnested med eget museum. I 2014 ble en ny skyskraper med navnet One World Trade Center åpnet like ved stedet der de opprinnelige tårnene stod.I likhet med andre skjellsettende hendelser er angrepene blitt gjenstand for spekulasjoner om at myndighetene selv medvirket eller ikke har fortalt hele sannheten om hvem som stod bak. Spekulasjonene har til felles at de ikke er dokumentert på måter som ikke kan tilbakevises av allment tilgjengelig informasjon. De bærer for en stor del sedvanlige kjennetegn på konspirasjonsteorier.11. september 2001 er ofte regnet som det første viktige tidsskillet i det 21. århundre. Les mer i Store norske leksikon terrorisme George W. Bush al-Qaida krigen mot terror USAs historie etter 2001 Eksterne lenker Den offentlige undersøkelseskommisjonen for terrorangrepene  Den offentlige granskningen av bygningskollapsene i New York (NIST) Nasjonalt minnested og museum for 11. september 2001